Document ID: 31996D0701

KOMISSION PÄÄTÖS,
tehty 20 päivänä marraskuuta 1996,
Euroopan maatalouden ohjaus- ja tukirahaston (EMOTR) tukiosastosta varainhoitovuonna 1992 rahoitettuja menoja koskevien jäsenvaltioiden tilien sekä tiettyjen varainhoitovuoden 1993 menojen tarkastamisesta ja hyväksymisestä tehdyn päätöksen 96/311/EY muuttamisesta (Ainoastaan saksan-, espanjan-, kreikan- ja italiankieliset tekstit ovat todistusvoimaisia) (96/701/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisen maatalouspolitiikan rahoituksesta 21 päivänä huhtikuuta 1970 annetun neuvoston asetuksen (ETY) N:o 729/70 (1), sellaisena kuin se on viimeksi muutettuna asetuksella (EY) N:o 1287/95 (2), ja erityisesti sen 5 artiklan 2 kohdan,
on kuullut rahastokomiteaa,
sekä katsoo, että
on tarpeen, että ennen kuin komissio päättää tilien tarkastamisen ja hyväksymisen yhteydessä asetuksessa 94/442/EY (3) määrättyyn sovittelumenettelyyn oikeutetusta rahoitusta koskevasta korjauksesta, jäsenvaltio voi halutessaan turvautua tähän menettelyyn; tässä tapauksessa on tarpeen, että komissio tarkastelee ennen päätöksensä tekemistä sovitteluelimen laatimaa kertomusta; tälle menettelylle säädetyt määräajat eivät olleet menneet umpeen kaikkien menettelyyn oikeutettujen korjausten osalta komission päätöksen 96/311/EY (4) tekopäivänä; tämä viimeksi mainittu päätös ei koske kyseisten jäsenvaltioiden varainhoitovuoden 1992 osalta ilmoittamia menoja vastaavia määriä; sovittelumenetely on saatettu päätökseen suurimmassa osassa asianomaisia rahoitusta koskevia korjauksia; tämän vuoksi tällä päätöksellä on syytä tarkastaa ja hyväksyä niihin liittyvät menot; menot, joiden osalta sovittelumenettely ei ole vielä päättynyt, tarkastetaan ja hyväksytään myöhemmin, ja
Italian ilmoittamat lopullisesta viininviljelyalasta luopumisesta annettavista palkkioista aiheutuvat 31 861 816 140 Italian liiran suuruiset menot eivät kuulu tämän asetuksen soveltamisalaan, koska asiakirjoja on tarkasteltava lähemmin; tämän vuoksi nämä määrät on vähennetty tämän jäsenvaltion ilmoittamista kyseisen varainhoitovuoden menoista ja ne tarkastetaan ja hyväksytään myöhemmin,
ON TEHNYT TÄMÄN PÄÄTÖKSEN:
1 artikla
Korvataan päätöksen 96/311/EY Saksaa, Kreikkaa, Espanjaa ja Italiaa koskevat liitteen osat tämän päätöksen liitteellä.
2 artikla
Ylimääräiset liitteessä I olevan 3 kohdan mukaiset 19 591 000,00 Saksan markan, 12 493 466 284 Kreikan drakman, 721 255 271 Espanjan pesetan ja 27 846 339 935 Italian liiran suuruiset määrät, jotka velvoitetaan tämän päätöksen mukaan, merkitään kirjanpitoon osana komission asetuksen (EY) N:o 296/96 (5) 4 artiklan 1 kohdassa tarkoitettuja menoja marraskuulle 1996.
3 artikla
Tämä päätös on osoitettu Saksan liittotasavallalle, Helleenien tasavallalle, Espanjan kuningaskunnalle ja Italian tasavallalle.
Tehty Brysselissä 20 päivänä marraskuuta 1996.

Labels: 2
4
15
6